David Trezeguet

David Sergio Trezeguet (gebore 15 Oktober 1977) is ’n voormalige Franse professionele sokkerspeler wat as ’n spits gespeel het. Sy pa, Jorge Trezeguet, was ook ’n sokkerspeler wat vir die Franse klub FC Rouen gespeel het.

David het sy loopbaan in in sy ouers se geboorteland Argentinië begin by die klub Club Atlético Platense, en het in 1994 in die Primera División gedebuteer. Ná een seisoen het hy oorgegaan na die Franse klub Monaco, waar hy saam met Thierry Henry gespeel het en die liga in 1997 gewen het.

In 2000 het hy by die Italiaanse klub Juventus aangesluit vir £20 miljoen. Hy het die Capocannoniere-toekenning vir topskorer gewen in die 2001–02-seisoen met 24 doelwitte en het met Juventus verskeie ligatitels gewen. Hy het 138 doele in 245 ligaoptredes vir Juventus aangeteken en is die vierde hoogste doelmaker in die klub se geskiedenis.

Later het hy kort tydperke in Spanje, die Verenigde Arabiese Emirate, Argentinië en Indië gespeel.

Internasionaal het Trezeguet 34 doele in 71 wedstryde vir die Franse nasionale span aangeteken tussen 1998 en 2008. Hy het aan verskeie groot toernooie deelgeneem, insluitend die Wêreldbekers in 1998 en 2002, die Europese Kampioenskap in 2000 (waar hy die goue doel tydens ekstra tyd in die eindstryd aangeteken het), en die 2006 Wêreldbeker (waar hy sy strafskop in die eindstryd misgeskop het). Hy is opgeneem in die FIFA 100 lys van die 125 beste lewende spelers en in 2015 as een van die "Golden Foot Legends" vereer.

 Verwysings 

Kategorie:Franse sokkerspelers
Kategorie:Geboortes in 1977
Kategorie:Lewende mense